РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/149-22

24. октобар 2022. године

Београд

**ЗАПИСНИК**

**ШЕСТЕ СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,**

**ОДРЖАНЕ 24. ОКТОБРА 2022. ГОДИНЕ**

Седница је почела у 10,00 часова.

Седници је председавао Верољуб Арсић, председник Одбора.

Седници су присуствовали чланови Одбора: Ана Белоица, Мирослав Кондић, Светлана Милијић, Тијана Давидовац, Душан Бајатовић, Владимир Обрадовић, Ненад Митровић, Бојана Букумировић, Небојша Зеленовић и Розалија Екрес

Седници су присуствовали заменици чланова Одбора: Александар Југовић (заменик Николе Радосављевића), Ђорђе Станковић (заменик Мирослава Алексића) и Хаџи Милорад Стошић.

Седници нису присуствовали чланови Одбора: Александра Томић, Верољуб Стевановић и Војислав Вујић, као ни њихови заменици.

Седници су присуствовали народни посланици који нису чланови Одбора: Зоран Стојановић и Радмила Васић.

Седници су присуствовали представници Фискалног савета: Павле Петровић, председник, Никола Алтипармаков, члан и Бојан Димитријевић, члан.

На предлог председника, Одбор је већином гласова (12 гласова за, 1 није гласао) утврдио следећи

**Д н е в н и р е д :**

1. **Разматрање Извештаја о раду Фискалног савета за 2021. годину, који је поднео Фискални савет (број 02-562/22 од 1. априла 2022. године).**

**.**

Пре преласка на рад по утврђеним тачкама дневног реда, Одбор је, већином гласова (11 гласова за, 2 нису гласала), без примедби, усвојио записник са 5. седнице Одбора.

**Прва тачка дневног реда: Разматрање Извештаја о раду Фискалног савета за 2021. годину**

Павле Петровић, председник Фискалног савета, говорио је о задацима Фискалног савета и општим и посебним фискалним правилима која су установљена законом; Фискални савет даје независну и кредибилну оцену економске политике, процењује фискалне ризике и вероватноћу да ће Влада испунити утврђене фискалне циљеве. Општим фискалним правилима одређује се циљни средњорочни фискални дефицит, као и максимални однос јавног дуга према БДП-у, док је циљ посебних фискалних правила да се промени структура јавне потрошње у правцу смањења расхода и повећања јавних инвестиција.

У 2021. години јавни дуг је износио 57 одсто у односу на бруто друштвени производ, а Фискални савет процењује да ће и у 2022. години висина јавног дуга бити на истом нивоу; на средњорочном и дугорочнијем нивоу Фискални савет је препоручио да се ниво јавног дуга смањује на ниво од 50 одсто БДП-а с обзиром на високе каматне стопе. У Извештају је такође наведено да је раст БДП-а у 2021. години износио 7,4 одсто, што је изнад утврђеног нивоа раста БДП-а у буџету и иницијалних процена Фискалног савета. Дефицит је на крају 2021. године износио 4,1 одсто БДП-а, што је више него што је првобитно планирано због промењених макроекономских услова. Председник Фискалног савета је истакао да су значајно повећане јавне инвестиције у путеве, железнчку инфраструктуру и здравство, што представља реалан основ за развој земље и повећање дохотка у будућности. У наставку, председник Фискалног савета истакао је значај разматрања годишњег, завршног рачуна буџета, са становишта контроле потрошње јавних средстава; примедба Фискалног савета која се односи на овај документ јесте потреба веће транспарентности (приказ по ставкама) нето буџетских позајмица, располагања Канцеларије за управљање јавним улагањима, као и казни и пенала, које су приказане у укупном износу. Велика давања привреди и становништву, у условима међународне кризе, била су оправдана и неопходна, али се Фискални савет већ другу годину залаже за давање помоћи само оним привредницима и грађанима којима је помоћ потребна, закључио је председник Фискалног савета.

Фискални савет је у 2021. години израдио једанаест извештаја, оцена и анализа, који су објављени на сајту Фискалног савета, као и сви досадашњи документи - од оснивања и почетка рада Фискалног савета.

У разговору са председником Фискалног савета и у дискусији поводом достављеног извештаја о раду учествовали су председник, чланови и заменици чланова Одбора: Верољуб Арсић, Ненад Митровић, Небојша Зеленовић, Владимир Обрадовић, Душан Бајатовић, Ана Белоица и Ђорђе Станковић, као и народни посланик Радмила Васић, која није члан Одбора, а чија су излагања у целини тонски снимана.

Одбор је једногласно (14 гласова за) одлучио да, након разматрања Извештаја о раду Фискалног савета за 2021. годину, у складу са чланом 237. Пословника Народне скупштине, у Народну скупштину упути Предлог закључка, који гласи:

**ЗАКЉУЧАК**

**поводом разматрања Извештаја о раду Фискалног савета за 2021. годину**

**1. Прихвата се Извештај о раду Фискалног савета за 2021. годину.**

**2. Овај закључак објавити у „Службеном гласнику Републике Србије“.**

За известиоца Одбора и представника предлагача на седници Народне скупштине одређен је Верољуб Арсић, председник Одбора.

Седница је завршена у 11,55 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић Верољуб Арсић